Na temelju članka 49. Statuta Grada Makarske ("Glasnik Grada Makarske", broj 8/09, 13/09, 2/13, 8/13 i 9/13 – pročišćeni tekst) Gradonačelnik Grada Makarske dana 12. veljače 2016. godine donosi

**ZAKLJUČAK**

**o utvrđivanju prijedloga Odluke o radnom vremenu ugostiteljskih objekata**

**na području grada Makarske**

Članak 1.

Utvrđuje se prijedlog Odluke o radnom vremenu ugostiteljskih objekata na području grada Makarske Klasa:335-01/16-10/2, Ur.broj: 2147/05-05-03/6-16-2.

Članak 2.

Predlaže se Gradskom vijeću Grada Makarske usvajanje Odluke o radnom vremenu ugostiteljskih objekata na području grada Makarske.

Članak 3.

Ovaj Zaključak stupa na snagu danom donošenja.

Klasa:335-01/16-10/2

Ur.broj: 2147/05-05-03/6-16-1

Makarska, 12. veljače 2016.

Gradonačelnik

Tonći Bilić, ing.v.r.

Na temelju članka 9. stavka 2., članka. 41. stavka 1. i članka 58. stavka 1. Zakona o ugostiteljskoj djelatnosti (“Narodne novine” broj 85/15), te članka 36. Statuta Grada Makarske (Glasnik Grada Makarske broj 8/09, 13/09, 2/13, 8/13 i 9/13 - pročišćeni tekst), Gradsko vijeće Grada Makarske na \_\_\_\_ sjednici održanoj \_\_\_\_\_\_\_ 2016. godine, donijelo je

**O D L U K U**

**o radnom vremenu ugostiteljskih objekata**

**na području grada Makarske**

**I. OPĆE ODREDBE**

**Članak 1.**

(1) Ovom se Odlukom na području grada Makarske propisuje radno vrijeme ugostiteljskih objekata, radno vrijeme prostora za usluživanje na otvorenom uz ugostiteljski objekt, radno vrijeme obiteljskog poljoprivrednog gospodarstvu unutar kojeg se mogu pružati ugostiteljske usluge, radno vrijeme u kojem ugostitelj može pružati ugostiteljske usluge izvan ugostiteljskog objekta, te razlozi za utvrđivanje ranijeg završetka radnog vremena i uvjeti za produljenje radnog vremena pojedinih ugostiteljskih objekata.

**Članak 2.**

(1) Pojmovi koji se koriste u ovoj Odluci, a koji imaju rodno značenje, odnose se jednako na muški i ženski rod.

**Članak 3.**

(1) Ugostiteljska djelatnost u smislu ove Odluke je pripremanje i usluživanje jela, pića i napitaka i pružanje usluga smještaja.

(2) Ugostiteljska djelatnost je i pripremanje jela, pića i napitaka za potrošnju na drugom mjestu sa ili bez usluživanja (u prijevoznom sredstvu, na priredbama i slično) i opskrba tim jelima, pićima i napitcima (catering).

**Članak 4.**

(1) Ugostiteljski objekti s obzirom na vrstu ugostiteljskih usluga koje se u njima pružaju razvrstavaju se u skupine:

1. Hoteli,
2. Kampovi,
3. Ostali ugostiteljski objekti za smještaj,
4. Restorani,
5. Barovi,
6. Catering objekti,
7. Objekti jednostavnih usluga.

**II. RADNO VRIJEME**

**Članak 5.**

(1) Ugostiteljski objekti iz skupine “Hoteli“, “Kampovi“ i “Ostali ugostiteljski objekti za smještaj” obvezno rade od 0.00 do 24.00 sata svaki dan.

(2) Radno vrijeme ugostiteljskih sadržaja u ugostiteljskim objektima za smještaj ne mora biti istovjetno s radnim vremenom ugostiteljskog objekta, ali u tom je slučaju ugostitelj dužan na vidan način unutar ugostiteljskog objekta istaknuti radno vrijeme pojedinog ugostiteljskog sadržaja i istog se radnog vremena pridržavati.

(3) Ostali ugostiteljski objekti, ovisno o vrsti, mogu raditi u sljedećem radnom vremenu:

– ugostiteljski objekti iz skupine “Restorani“ (restoran, gostionica, zdravljak, zalogajnica, pečenjarnica, pizzeria, bistro, slastičarnica, objekt brze prehrane - fast food) i “Barovi“ (caffe bar, kušaonica, beach bar, kavana, pivnica, buffet, krčma, konoba), u vremenu od 6.00 do 24.00 sata,

– ugostiteljski objekti iz skupine “Barovi“ (noćni klub, noćni bar, disco klub), koji ispunjavaju uvjete za rad noću sukladno posebnim propisima, u vremenu od 21.00 do 6.00 sati, samo u zatvorenim prostorima,

***−*** ugostiteljski objekti iz skupine »Restorani« i »Barovi« koji se nalaze izvan naseljenih područja naselja od 0.00 do 24.00 sata,

– ugostiteljski objekti iz skupine “Objekti jednostavnih usluga“ (objekt jednostavnih usluga u kiosku, objekt jednostavnih brzih usluga, objekt jednostavnih usluga u nepokretnom vozilu (ili priključnom vozilu), objekt jednostavnih usluga u šatoru, objekt jednostavnih usluga na klupi, objekt jednostavnih usluga na kolicima (ili sličnim napravama), u vremenu od 6.00 do 02,00 sata,

– ugostiteljski objekti iz skupine “Catering objekti“ u vremenu od 6.00 do 02,00 sata.

**Članak 6.**

(1) Ugostiteljski objekti koji posluju na autobusnom kolodvoru i u sklopu postaja za opskrbu gorivom, mogu raditi u radnom vremenu objekta u kojem se nalaze.

**Članak 7.**

(1) Objekti na obiteljskom poljoprivrednom gospodarstvu unutar kojeg se pružaju isključivo usluge pripremanja i usluživanja jela, pića i napitaka iz pretežito vlastite proizvodnje i/ili usluge usluživanja (kušanja) mošta, vina, voćnih vina, drugih proizvoda od vina i voćnih vina, jakih alkoholnih i alkoholnih pića, te domaćih narezaka iz vlastite proizvodnje, mogu raditi svaki dan u vremenu od 6.00 do 24.00 sata.

(2) Obiteljsko poljoprivredno gospodarstvo dužno je na ulazu u objekt u kojem pruža ugostiteljske usluge vidno istaknuti obavijest o radnom vremenu, koje mora biti određeno unutar radnog vremena određenog u stavku 1. ovog članka, radnim, odnosno neradnim danima i pridržavati se istaknutog radnog vremena.

(3) Iznimno, obiteljsko poljoprivredno gospodarstvo može na ulazu u objekt istaknuti obavijest da posluje i uz prethodni dogovor, odnosno samo uz prethodni dogovor i/ili na poziv, u kojem slučaju istaknuta obavijest mora sadržavati i podatke o kontaktu.

**Članak 8.**

(1) Propisano radno vrijeme ugostiteljskih objekata iz članka 5 stavka 3. podstavka 1. ove Odluke u ljetnom razdoblju produžava se za dva sata, odnosno do 02,00 sata narednog dana, uz uvjete pridržavanja svih potrebnih mjera kako ne bi došlo do remećenja javnog reda i mira u ugostiteljskom objektu i prostoru oko njega, te uz ispunjavanje uvjeta iz Zakona o zaštiti od buke, te Pravilnika o najvišim dopuštenim razinama buke u sredini u kojoj ljudi rade i borave.

(2) Propisano radno vrijeme ugostiteljskih objekata iz stavka 1. ovoga člankau zimskom razdoblju produžava se petkom, subotom, na dan uoči blagdana i na dan blagdana, te neradne dane u Republici Hrvatskoj za dva sata, odnosno do 02,00 sata narednog dana, pod uvjetima iz stavka 1. ovog članka.

(3) Ljetno razdoblje u smislu ove Odluke je razdoblje od 01. svibnja do 30. rujna, a zimsko razdoblje od 01. listopada do 30. travnja.

**Članak 9.**

(1) Radno vrijeme prostora za usluživanje na otvorenom ugostiteljskih objekata u ljetnom razdoblju završava u 02,00 sata, a u zimskom razdoblju u 24,00 sata.

**Članak 10.**

(1) Gradonačelnik Grada Makarske (u daljnjem tekstu: Gradonačelnik) može po službenoj dužnosti, a na prijedlog nadležnog Upravnog odjela (u daljnjem tekstu: Upravni odjel) za pojedine ugostiteljske objekte rješenjem odrediti najduže za dva sata raniji završetak radnog vremena od radnog vremena propisanog odredbama članka 5. stavka 3. podstavka 1. i članka 8. stavak 1. i 2. ove Odluke, ako se u provedenom postupku utvrdi da su na temelju prijava turističke inspekcije, sanitarne inspekcije, komunalnog redarstva ili policijske postaje u proteklih 12 mjeseci počinili prekršaj prekoračenja dozvoljenog radnog vremena, prekoračenja dopuštenih razina buke ili remećenja javnog reda i mira.

(2) Ako nastupi neka od okolnosti navedenih u stavku 1. ovog članka, Gradonačelnik može rješenjem utvrditi rok trajanja mjere ranijeg završetka radnog vremena ugostiteljskog objekta, koji ne može biti kraći od tri (3) mjeseca niti duži od dvanaest (12) mjeseci, te će utvrditi početak i završetak roka.

(3) Postupak iz stavka 1. ovoga članka provodi Upravni odjel na temelju predstavke ili obavijesti građana i/ili tijela nadležnih za provođenje nadzora nad poštivanjem propisa o zaštiti javnog reda i mira, zaštite od buke i radnom vremenu ugostiteljskih objekata.

**Članak 11.**

  (1) Gradonačelnik može, na temelju zahtjeva ugostitelja, a na prijedlog Upravnog odjela, za pojedine ugostiteljske objekte iz članka 5. stavka 3. podstavka 1. ove Odluke rješenjem produžiti radno vrijeme propisano odredbama ove Odluke najduže za 2 (dva) sata, radi organiziranja prigodnih proslava (manifestacije Božićni grad, doček Nove godine, svadbe, maturalne zabave, ribarske večeri, Pozdrav ljetu i sličnih događanja), pod uvjetom da za ugostitelja nije doneseno rješenje iz članka 10. ove Odluke, odnosno da nije pokrenut postupak za skraćenje radnog vremena.

(2) Zahtjev iz stavka 1. ovoga članka podnosi se najkasnije u roku od 7 dana prije dana održavanja prigodne proslave.

**Članak 12.**

(1)Gradonačelnik može za ugostiteljske objekte iz članka 5. stavka 3. podstavka 1. ove Odluke za vrijeme održavanja manifestacija, sportskih događanja, glazbenih festivala i slično, rješenjem odrediti drugačije radno vrijeme.

**Članak 13.**

(1) Ugostitelj može povremeno izvan svoga ugostiteljskog objekta pružati ugostiteljske usluge za vrijeme trajanja manifestacija, sajmova, prigodnih priredbi i slično, uz odobrenje Upravnog odjela u vremenuod 7.00 do 24,00 sata.

(2) Sudionici proslava i manifestacija koje u promidžbeno-turističku svrhu organiziraju turističke zajednice i/ili jedinice lokalne samouprave ili drugi organizator uz odobrenje jedinice lokalne samouprave, mogu na tim događanjima pružati ugostiteljske usluge pripremanja i usluživanja jela, pića i napitaka. Sudionici proslava i manifestacija, pored ugostitelja i obiteljskih poljoprivrednih gospodarstava, mogu biti i pravne osobe, trgovci pojedinci i fizičke osobe – obrtnici, koji nisu ugostitelji, uz obvezu isticanja i pridržavanja istaknutih cijena te izdavanja čitljivog i točnog računa za pruženu uslugu.

**Članak 14.**

(1) Radno vrijeme ugostiteljskog objekta određuje u pravilu sam ugostitelj u okviru radnog vremena propisanog ovom Odlukom.

(2) Ugostitelj je dužan obavijest o radnom vremenui radnim, odnosno neradnim danima vidno istaknuti na ulazu u ugostiteljski objekt i pridržavati se istaknutoga radnog vremena.

(3) Ukoliko ugostiteljski objekt iz opravdanih razloga ne radi sukladno prethodno određenom radnom vremenu, ugostitelj će obavijest o tome istaknuto na ulazu u ugostiteljski objekt, te obavijestiti nadležna tijela.

**III. NADZOR**

**Članak 15.**

(1) Nadzor nad provedbom ove Odluke, te pojedinačnih akata donesenih na temelju iste, uvjeta i načina rada nadziranih pravnih i fizičkih osoba provode nadležni turistički inspektori.

**PRIJELAZNE I ZAVRŠNE ODREDBE**

**Članak 16.**

(1) Danom stupanja na snagu ove Odluke prestaje važiti Odluka o ugostiteljskoj djelatnosti (Glasnik Grada Makarske broj 6/07).

**Članak 17.**

(1) Ova Odluka stupa na snagu osmoga dana od dana objave u “Glasniku Grada Makarske”.

Klasa:335-01/16-10/2

Ur.broj: 2147/05-05-03/6-16-2

Makarska, \_\_\_\_\_\_\_\_\_\_\_ 2016.

**GRADSKO VIJEĆE GRADA MAKARSKE  
 Predsjednica Gradskog vijeća  
 Jagoda Martić, dipl. ing. kemije**

**O b r a z l o ž e nj e**

**Prijedloga Odluke o radnom vremenu ugostiteljskih objekata**

**na području grada Makarske**

Radno vrijeme ugostiteljskih objekata uređeno je Odlukom o ugostiteljskoj djelatnosti Grada Makarske iz 2007.g. - u daljnjem tekstu: dosadašnja Odluka.

Dosadašnjoj Odluci temelj za donošenje bile su odredbe Zakona o ugostiteljskoj djelatnosti ("Narodne novine" br. 138/06) - u daljnjem tekstu: dosadašnji Zakon.

Dana 09. kolovoza 2015. godine stupio je na snagu novi Zakon o ugostiteljskoj djelatnosti (“Narodne novine“ broj 85/15) - u daljnjem tekstu: Zakon, čime je prestao važiti dosadašnji Zakon.

Članak 58. Zakona je propisao da su predstavnička tijela jedinica lokalne samouprave (u daljnjem tekstu: predstavnička tijela) dužna donijeti propise na osnovi ovlaštenja iz Zakona, a do donošenja novih propisa, na snazi ostaju propisi doneseni temeljem dosadašnjeg Zakona, u dijelu u kojem nisu u suprotnosti s odredbama Zakona.

Zakonom su jedinicama lokalne samouprave dane šire ovlasti glede uređenja radnog vremena ugostiteljskih objekata, s ciljem da one, vodeći računa o potrebama gostiju, ali i građana, odrede drugačije radno vrijeme od onog koje je propisano Zakonom kao minimalno.

Tako je sukladno odredbama članka 9. stavka 2. i članka 41. stavka 1. Zakona, predstavničkim tijelima dana ovlast da svojim odlukama:

* propisuju radno vrijeme ugostiteljskih objekata iz skupine "Objekti jednostavnih usluga“ i ugostiteljskih objekata iz skupine "Catering objekti“,
* mogu produžiti propisano radno vrijeme ugostiteljskih objekata iz skupine "Restorani“ i "Barovi“ koji sukladno Zakonu mogu raditi od 6.00 do 24.00 sata, (bilo svih ili samo pojedinih vrsta ugostiteljskih objekata), uz propisivanje uvjeta koji moraju biti ispunjeni za rad ugostiteljskog objekta u produženom radnom vremenu, a uz mišljenje turističkog vijeća turističke zajednice toga područja,
* propisuju radno vrijeme prostora za usluživanje na otvorenom ugostiteljskih objekata,
* propisuju razloge za određivanje ranijeg završetka radnog vremena pojedinih ugostiteljskih objekata,
* propisuju radno vrijeme objekata na obiteljskom poljoprivrednom gospodarstvu unutar kojeg se mogu pružati ugostiteljske usluge.

Sukladno navedenim odredbama Zakona, predloženom Odlukom propisano je radno vrijeme ugostiteljskih objekata iz skupine "Objekti jednostavnih usluga“ i „Catering objekti“.

Nadalje, predloženom Odlukom predviđa se i produženje radnog vremena ugostiteljskih objekata iz skupine „Restorani“ i „Barovi“ koji sukladno Zakonu mogu raditi od 6.00 do 24.00 sata i to u ljetnom razdoblju za 02,00 sata, odnosno do 02,00 sata narednog dana, a u zimskom razdoblju petkom, subotom, na dan uoči blagdana i na dan blagdana, te neradne dane u Republici Hrvatskoj za dva sata, odnosno do 02,00 sata narednog dana, pod uvjetom pridržavanja svih potrebnih mjera kako ne bi došlo do remećenja javnog reda i mira u ugostiteljskom objektu i prostoru oko njega, te uz ispunjavanje uvjeta iz Zakona o zaštiti od buke, te Pravilnika o najvišim dopuštenim razinama buke u sredini u kojoj ljudi rade i borave.

Obzirom je uređenje radnog vremena ugostiteljskih objekata od utjecaja i na turističku ponudu grada, sukladno obvezi iz članka 9. stavka 2. podstavka 5. Zakona Upravni odjel je pribavio mišljenje Turističkog vijeća Turističke zajednice grada Makarske glede prijedloga odredbe kojom se propisuje produženo radno vrijeme pojedinih ugostiteljskih objekata, koje se prilaže ovom materijalu.

Turističko vijeće Turističke zajednice grada Makarske dalo je pozitivno mišljenje na odredbu članka 8. predložene Odluke, koje se prilaže u privitku.

Također je propisana mogućnost gradonačelnika da na zahtjev ugostitelja, za pojedine ugostiteljske objekte, rješenjem može produžiti radno vrijeme najduže za 2 (dva) sata, radi organiziranja različitih prigodnih proslava, kao i da za pojedine ugostiteljske objekte za vrijeme održavanja manifestacija, sportskih događanja, glazbenih festivala i slično, rješenjem odrediti drugačije radno vrijeme od propisanog predloženom Odlukom.

Osim produženja radnog vremena iz prethodno navedenog Zakonom je dana mogućnost izvršnom tijelu jedinica lokalne samouprave, odnosno gradonačelniku da po službenoj dužnosti može za pojedine ugostiteljske objekte rješenjem odrediti najduže za dva sata raniji završetak radnog vremena od radnog vremena propisanog odredbama predložene Odluke, ako ugostitelj postupa protivno pozitivnim zakonskim propisima i općim aktima Grada Makarske kojima se regulira radno vrijeme, dopuštene razine buke, te javni red i mir.

Nadalje se propisuje mogućnost ugostitelja da uz prethodno dobiveno odobrenje nadležnog Upravnog odjela može povremeno izvan svoga ugostiteljskog objekta, u vremenu od 7.00 do 24,00 sata pružati ugostiteljske usluge za vrijeme trajanja manifestacija, sajmova, prigodnih priredbi i slično.

Pored toga propisana je mogućnost da, u vrijeme održavanja proslava i manifestacija koje u promidžbeno-turističku svrhu organiziraju turističke zajednice i/ili jedinice lokalne samouprave ili drugi organizator uz odobrenje jedinice lokalne samouprave, sudionici tih proslava - pravne osobe, trgovci pojedinci i fizičke osobe – obrtnici, koji nisu ugostitelji, mogu na tim događanjima pružati ugostiteljske usluge pripremanja i usluživanja jela, pića i napitaka, uz obvezu isticanja i pridržavanja istaknutih cijena, te izdavanja čitljivog i točnog računa za pruženu uslugu.

Za napomenuti je da se predloženom Odlukom regulira i radno vrijeme objekata na obiteljskom poljoprivrednom gospodarstvu unutar kojeg se pružaju ugostiteljske usluge.

Pored svega navedenog naglašava se da radno vrijeme ugostiteljskog objekta određuje u pravilu sam ugostitelj u okviru radnog vremena propisanog predloženom Odlukom.

**Gradonačelnik**

**Tonći Bilić, ing. v.r.**